**JEGYZŐKÖNYV**

**Elnökségi ülés**

**2017. szeptember 13. szerda 18:00**

**Helyszín: ELTE EHÖK irodai tárgyaló terem (Budapest, Múzeum körút 4/A.)**

**Napirend:**

1. **Gólyabálok**
2. **Gazdasági ügyek**
3. **Aktualitások**
4. **Személyi ügyek**
5. **EHÖK Küldöttgyűlés**
6. **Egyebek**

18:05-kor **Murai László** köszönt mindenkit.

Jelen van: Murai László (EHÖK), Boronkay Takáts Réka (TáTK), Berta András (EHÖK), Bartók Bálint (EHÖK), Lukács Károly (EB), Neszvecskó Anna (EHÖK), Horváth Luca (TTK), Kindelmann Balázs (IK), Ferencz Olivér (TÓK), Péterfi D. Flóra (EHÖK), Badinszky Áron (EHÖK), Dunka Sarolta (EHÖK), Kovács Viktória (EHÖK), Czinege András (EHÖK), Menyhárt Barbara (BGGYK), Urbán Kristóf (ÁJK), Áldorfai Gergő (KolHÖK), Pap Péter (EB)

Kérdezi, hogy az ülés szabályosan lett-e összehívva. **Lukács Károly** válaszol, igen.

*Mandátumellenőrzés alapján az elnökségi ülés 10 fővel határozatképes.*

A napirenden Murai László szeretne módosítani, mégpedig a negyedik napirendi pont eltávolításával. Szimpátiaszavazás alapján az elnökség egyhangúan elfogadja az új, módosított napirendet.

**Murai László** köszönti *Babos Jánost*, az ELTE szolgáltató központ vezetőjét.

1. **Gólyabálok**

**Babos János** rövid tájékoztatással kezdi a gólyabálok helyzetét. Financiális ügyekkel kapcsolatban nagyon oda kell figyelni, elmondja, hogy a kancellária erre különös figyelmet szentel. Korábban már leültek *Murai Lászlóval*, hogy áttekintsék a pénzügyeket, jelenleg 27,4 millió forint áll rendelkezésre az EHÖK számára. Az ISZTK keretből kérdőjeles összeg 28 millió forint, kérdéses, hogy hogyan lehetne ezt az összeget átcsoportosítani. Ha a 28 millió forintot át sikerül csoportosítani, 55,4 millió forint fog rendelkezésünkre állni az év hátralévő részére. Előreláthatólag 9-10 hónapra. Tapasztalatok alapján a tervezett beszerzési ütemterv egy nagy előrelépés, a beszerzési területnek továbbításra fog kerülni. **Horváth Luca** jelzi, hogy szeptember végén lesz egy 5 milliós költés a TTK részéről, ez nem beszerzéshez tartozik, ezért nem jelezte a táblázatban, működési keretből fog menni, előre kalkuláltak vele, és belefér. **Babos János** elmondja, *Geréb Tünde* megkapta az igényléseket, július közepe volt a határidő, volt olyan kar, aki nem tartotta ezt. Nyomatékosan megkér mindenkit, hogy a jövőben mindenki szíveskedjen figyelembe venni és betartani a határidőket. Elhangzik, hogy a Gömbaula minden karnak biztosítva van a Gólyabál helyszínét illetően. **Horváth Mihály** felveti a kérdést, hogy a Gólyabálok elhalasztása következő szemeszterre mennyire javítana a pénzügyi helyzeten. Ezt az ötletet senki nem támogatja. **Horváth Luca** elmondja, hogy személyes tapasztalatai igazolják, hogy a hallgatók nem preferálják a tavasszal megtartott gólyabálnak. **Babos János** elmondja, hogy mindenképpen figyelembe kell venni, hogy az ilyen rendezvényeknél a résztvevők létszáma mindig túl van becsülve. **Murai László** felhívja a figyelmet arra a tényre, hogy a jelenlegi összegek bruttóban értendők, tehát nagyjából nettó 7,5 millió forint áll a karok rendelkezésére gólyabált illetően. **Murai László** elmondja, hogy a SEK nem küldött beszerzési tervet. **Babos János** biztosít mindenkit, hogy az eljárás e nélkül is elindul, de mindenképp szeretné megkapni a kitöltött táblázatot a SEK részéről is. Javasolja, hogy az ELTE Iskolaszövetkezeten kívül más iskolaszövetkezet ne legyen szponzora a gólyabáloknak. **Kindelmann Balázs** érdeklődik azon szervező cégekről, melyek meghívásra kerülnek. Babos János javaslatokat vár, amennyiben viszont nem kap konkrét ötletet, a szokásos cégek várhatóak. Elmondja zárszóként, hogy a rendezvényszervezők felé olyan kérést tolmácsol a kancellária felől, hogy az Ányos Fesztivál promócióját illetően minden kar maximálisan vesse be hirdetési felületeit.

18:52-kor **Babos János** elhagyja az EHÖK irodát.

1. **Gazdasági ügyek**

**Czinege András** elmondja, hogy két fontos dokumentumot fog bemutatni projektor segítségével. Az egyik egy kimutatás, amely júliusig tartalmazza a Hallgatói Önkormányzat kiadásait, a másik pedig azokat az összegeket tartalmazó dokumentum, melyet a tavaszi Küldöttgyűlés a kari részönkormányzatok részére megszavazott. Gyors útmutatást tart a kivetített táblázatok értelmezéséhez. A táblázat alapján **Horváth Luca** nem érti, hogy a SEK hogyan költhetett annyi pénzt, amennyit elköltött. **Murai László** elmondja, hogy a beszerzési folyamat már elindult, amikor ő megkapta tisztségét, de úgy gondolja, hogy ő is elindította volna a folyamatot. **Czinege András** elmondja, hogy Szombathelyen, a Gólya Napokon rengeteg pénzt költöttek a reklámtermékekre (bögrék, pólók) és a fellépőkre. Szerinte a probléma ott leledzik, hogy a SEK-nek nincs saját költségvetése. **Horváth Luca** szerint ez felelőtlen lépés lenne. **Kindelmann Balázs** érdeklődik, hogy van-e folyamatban jelenleg SEK-es beszerzés. Murai László elmondja, hogy nincs ilyesmiről tudomása. **Horváth Mihály** előterjeszti, hogy a határidőket mindig közösen egyeztesse az elnökség, ha valakinek nem jó, határidő kitolás legyen a megoldás, ha ezek után se küldi el valaki a beszerzést időben, akkor az adott kar kihagyásával folytatódjon a rendezvényszervezés.

**Határozati javaslat:**

*Amennyiben nem érkezik be határidőre a beszerzés a Kancellária részére, azon részönkormányzatok a továbbiakban a beszerzési eljárásból kimaradnak.*

**Murai László** megkérdezi, hogy ki az, aki támogatja. *Egyhangúan* elfogadásra kerül a határozat.

**SEK-kel kapcsolatos határozati javaslat:**

*SEK minden költségvetésével kapcsolatban kerüljön az elnökség szavazása alá.*

*Egyhangúan* elfogadva.

**Murai László** megköszöni, hogy a beszerzési tervek elkészültek, és elmondja, hogy ezek alapján 1-2 héten belül elkészül egy tervezet a félévre, ami átlátható lesz. Szeretné kérni az elnökség együttműködését abban, hogy ez eladható formátumba kerüljön, a gazdasági bizottsági tagok produktivitását kéri. Elmondja, hogy a SEK-et érintő állami támogatásoknak utána fog járni.

1. **Aktualitások**

**Murai László** megkérdezi, hogy mindenki megkapta-e a Szenátus OHÜB naptárát. Az egyetem vezetését megkérdezve arról, hogy az EHÖK miben változhatna az elmúlt évekhez képest, az a válasz érkezett, hogy nem tartják fontosnak, hogy a Hallgatói Önkormányzat jelen legyen például OHÜB-ön, vagy HKR módosításról szóló szenátuson. Megjegyezték, hogy több bizottsági ülésen alacsony létszámban voltak jelen a HÖK-ös képviselők. **Murai László** elmondja, hogy ennek a legfőbb oka az oktatók rugalmatlansága a szemináriumi hiányzásokat illetően. Kérdéses, hogy ezzel kapcsolatban hogyan lehetne erősíteni az EHÖK reputációját. A probléma rektor úr részére közölve lesz, aki közvetíti azt a dékánok felé. Többen jelzik, hogy az OHÜB aktuális időpontjában van Kari Tanács, de megpróbálnak mindig delegálni valakit. Valószínűleg rektori kikérő nem működne. **Murai László** elmondja, hogy a nap folyamán volt ELTE FESZT rekrutációs bizottsági ülés, a következőre október 3-án kerül sor. Közös megállapodás alapján a Hallgatói Önkormányzat a délutáni programokért lesz felelős. Lezajlott egy HÖOK választmányi ülés, melynek során megalakult a Bölcsészhallgatók Szövetsége, melynek tagjai az ELTE, a Pázmány, a Pécsi Tudomány Egyetem, és a Debreceni Egyetem. A Jövőkép program értékelése az egyik legfontosabb lépés. A HÖOK Közgyűlés október 13-15 között kerül megrendezésre Szarvason, a házigazda a Szent István Egyetem lesz. **Murai László** felhívja mindenki figyelmét, hogy az Ányos Fesztre kellenek a segítők, akik 1000 forintos nettó órabérért dolgozhatnak a fesztiválon. **Horváth Luca** elmondja, hogy az egyetemi sportnap, amely fedésben áll az Ányos Fesztivállal, illetve a helyszínek keresztezik egymást. Mindkét rendezvény rendelkezik kancellári területhasználati engedéllyel. **Horváth Luca** kéri *Murai Lászlót*, hogy járjon utána az anomáliának. **Áldorfai Gergő** elmondja, hogy kollégisták részére ingyenes a fesztivál, ezt sokan diszkriminatívnak tartják. Tovább lépve **Murai László** vázolja a BEAC Sportpályázatát. Elmondja, hogy rengeteg pályázat érkezett be. A külhoni buszbérlés folyamatban van. Közéleti utalás október 10-én várható. **Dunka Sarolta** elmondja, hogy mindenki szóljon rá az érintettekre, hogy frissítsék a honlapon az Erasmus pályázatok leírását és módját, mert már nem Neptunban kell leadni. Fontos, hogy minden karon a frissített Erasmusos lista legyen kihelyezve. **Kanti Eszter** elmondja, hogy mostanában sok hallgató megkereste a tanárképző központot, hogy szeretnének a hosszú tanítási gyakorlatért pénzt kapni. **Murai László** elmondja, hogy a kormányzatnak van erre előirányzott költségvetési összege, elméletileg ösztöndíj formájában kerül kiutalásra majd. Ez jelenleg keveseket érint, jövőre viszont sokkal többek válnak érintetté. Az ELTE-n is beszélni kell erről, hozzon le róla az ELTE Online cikket, hogy eljusson a sajtónyilvánosság szintjére. **Horváth Luca** javasolja, hogy legyen róla egy fórum. Fórum a felsőoktatásban megjelent képzési modellekről – **Lukács Károly** javaslata. **Boronkay Takáts Réka** elmondja az utánpótlás képzéssel kapcsolatban, hogy elkezdte összerakni a dokumentumot, a szeptember 27-i Küldöttgyűlés előtt elkészül. **Murai László** elmondja, hogy október második felében el szeretné kezdeni a problématérkép megvalósítását. **Badinszky Áron** elmondja, hogy a Neptunnal kapcsolatban el kellene kezdeni egy modulfejlesztést, ami a bankkártyás fizetést lehetővé teszi. Illetve a passzív félévesek tekintetében van egy kis gond a Neptunnal. Elmondja, hogy aki passzívra állította korábban a félévét, ismét aktívként szerepel a rendszerben. Tanulmányi referensek felé jelezve lett, hogy hogyan kommunikálják ezt a hallgatók felé. Kérnek mindenkit, hogy ellenőrizzék, helyes-e ez a beállítás a Neptunban.

1. **EHÖK Küldöttgyűlés**

A Küldöttgyűlés 2017. szeptember 27-én lesz megtartva 18 órai kezdettel. **Murai László** az ELTE BTK Kari Tanácstermét javasolja. Az elnökség egyhangúan támogatja.

1. **Egyebek**

**Urbán Kristóf** jelzi, hogy nem kap semmilyen üzenetet Küldöttgyűléssel kapcsolatban. **Murai László** elmondja, hogy ez a probléma orvoslásra kerül, amint iktatva lesz az e-mail címe. **Kindelmann Balázs** elmondja, hogy unipollban régen volt publikus szavazás, de ez törölve lett. Szeretné visszaállítani. **Horváth Mihály** jelzi, hogy a könyvtári segítők fizetésével valamit kezdeni kell.

20:45-kor **Murai László** lezárja az elnökségi ülést.

**Jegyzőkönyv hitelesítés:**

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Murai László  elnök  ELTE Hallgatói Önkormányzat | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Pap Péter  elnök  Ellenőrző Bizottság  ELTE Hallgatói Önkormányzat |

|  |
| --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Kovács Viktória  elnöki referens  ELTE Hallgatói Önkormányzat |